ΑΠΟΦΑΣΗ ΤΟΥ ΣΥΜΒΟΥΛΙΟΥ

της 22ας Απριλίου 1999

για τη χορήγηση μακροοικονομικής χρηματοδοτικής συνδρομής στην Αλβανία

(1999/282/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας:

(1) ότι οι προσπάθειες της Αλβανίας για να εξέλθει από την οικονομική και κοινωνική κρίση των αρχών του 1997 είναι πολύ ενθαρρυντικές· ότι εφάρμοσε, με επιτυχία, ένα πρόγραμμα οικονομικής ανάκαμψης με στόχο την αντιμετώπιση των άμεσων συνεπειών της κρίσης·

(2) ότι αναπτύσσονται εμπορικές και οικονομικές σχέσεις μεταξύ της Κοινότητας και της Αλβανίας στο πλαίσιο της συμφωνίας για το εμπόριο και την εμπορική και οικονομική συνεργασία μεταξύ της Ευρωπαϊκής Κοινότητας και της Δημοκρατίας της Αλβανίας, που υπεγράφη στις Βρυξέλλες στις 11 Μαΐου 1992·

(3) ότι η Αλβανία, η οποία εστερείτο συντάγματος από την πτώση του κοομμουνιστικού καθεστώτος, θα πρέπει να σέβεται περισσότερο τα ανθρώπινα δικαιώματα και να ενισχύσει τα θεμέλια του κράτους δικαίου, κατόπιν της θεσπίσεως νέου συντάγματος την 22α Νοεμβρίου 1998·

(4) ότι η Αλβανία θα πρέπει να συνεχίσει τις βασικές πολιτικές και οικονομικές μεταρρυθμίσεις τις οποίες έχει αναλάβει για την καθιέρωση κράτους δικαίου και πλήρους δημοκρατίας, καθώς και για την εφαρμογή της οικονομίας της αγοράς που θα λαμβάνει υπόψη την ανάγκη κοινωνικής δικαιοσύνης και προστασίας του περιβάλλοντος·

(5) ότι η Αλβανία συμφώνησε με το Διεθνές Νομισματικό Ταμείο (ΔΝΤ) ένα ευρύ σύνολο μέτρων σταθεροποίησης και οικονομικών μεταρρυθμίσεων που θα στηριχθούν από δάνειο στο πλαίσιο της ενισχυμένης διευκόλυνσης διαρθρωτικής προσαρμογής (ΕΔΔΠ)·

(6) ότι η Αλβανία συμφώνησε με τη Διεθνή Τράπεζα μία σειρά μέτρων για τη μεταρρύθμιση του τραπεζικού τομέα και την προώθηση της απασχόλησης, που στηρίζονται από δάνειο για την οικονομική ανάκαμψη το οποίο χορηγήθηκε με εξαιρετικά ευνοϊκούς όρους και ότι προβλέπεται πίστωση διαρθρωτικής προσαρμογής για τη στήριξη και άλλων μέτρων διαρθρωτικής προσαρμογής·

(7) ότι η Αλβανία εκτελεί θεμελιώδεις μεταρρυθμίσεις για την αναδιοργάνωση της οικονομίας της και την εγκαθίδρυση αποτελεσματικών θεσμικών οργάνων· ότι οι μεταρρυθμίσεις αυτές επικεντρώνονται κυρίως στη θεσμική ανάπτυξη, τη δημόσια διοίκηση και το δικαστικό σύστημα, την ανάπτυξη δομών δημόσιας οικονομίας και διαδικασιών δημοσιονομικού ελέγχου και ενός σταθερού και αποδοτικού τραπεζικού συστήματος, ενισχυμένου από τη λεπτομερή νομοθεσία για την προληπτική εποπτεία των πιστωτικών ιδρυμάτων, τη δημιουργία λειτουργικής αγοράς αγροτεμαχίων και την επιτάχυνση της ιδιωτικοποίησης των επιχειρήσεων· ότι η κβέρνηση ανέλαβε σαφή υποχρέωση να εκσυγχρονίσει της τελωνειακές υπηρεσίες βάσει νέων κωδίκων, να εκκαθαρίσει ταχέως τα συστήματα "πυραμίδας" και να καταπολεμήσει τη διαφθορά και το οργανωμένο έγκλημα που απειλούν την πολιτική και οικονομική σταθερότητα·

(8) ότι οι αλβανικές αρχές ζήτησαν, για το πρώτο έτος του μεσοπρόθεσμου προγράμματος, τη χρηματοδοτική στήριξη των διεθνών χρηματοπιστωτικών οργανισμών, της ομάδας των 24 βιομηχανικών χωρών (G-24) και της Κοινότητας· ότι, εκτός από τα κεφάλαια που μπορούν να διατεθούν από το ΔΝΤ και τη Διεθνή Τράπεζα, παραμένει σημαντικό χρηματοδοτικό έλλειμμα· ότι οι δεσμεύσεις αναδιάρθρωσης του χρέους και οι μη εκταμιευθείσες δεσμεύσεις που ανακοινώθηκαν κατά τη διάσκεψη των χορηγών του 1997 αναμένεται να επιτρέψουν την κάλυψη ενός μέρους της εξωτερικής χρηματοδότησης κατά το πρώτο έτος εκτέλεσης του μεσοπρόθεσμου προγράμματος·

(9) ότι η βοήθεια της Κοινότητας θα συμβάλει στη στήριξη των θεσμικών διαρθρωτικών μεταρρυθμίσεων που ανέλαβε η Αλβανία· ότι η χορήγηση, από την Κοινότητα, ενός μακροπρόθεσμου δανείου στην Αλβανία θα ελαφρύνει τις εξωτερικές χρηματοδοτικές πιέσεις της χώρας, θα στηρίξει το ισοζύγιο πληρωμών και θα ενισχύσει τα συναλλαγματικά αποθέματά της·

(10) ότι η Αλβανία είναι χώρα χαμηλού εισοδήματος, επιλέξιμη για δάνεια και διευκολύνσεις που χορηγούνται με ιδιαίτερα ευνοϊκούς όρους από τη Διεθνή Τράπεζα και το ΔΝΤ· ότι η Κοινότητα θα χορηγήσει, για το πρώτο έτος του μεσοπρόθεσμου προγράμματος, βοήθεια 19,5 εκατομμυρίων ευρώ από τον προϋπολογισμό υπό μορφή μη επιστρεπτέων ενισχύσεων· ότι η εν λόγω βοήθεια θα χορηγηθεί στο πλαίσιο της ειδικής συνδρομής PHARE και του κοινοτικού προγράμματος επισιτιστικής ασφάλειας· ότι, στο πλαίσιο αυτό, χάρη στο προτεινόμενο δάνειο των 20 εκατομμυρίων ευρώ, το χαριστικό στοιχείο της συνολικής μακροοικονομικής χρηματοδοτικής συνδρομής της Κοινότητας, η οποία χορηγείται στο πλαίσιο του πρώτου έτους της ΕΔΔΠ, είναι ικανοποιητικό·

(11) ότι το κοινοτικό δάνειο πρέπει να διαχειρίζεται η Επιτροπή·

(12) ότι οι μόνες εξουσίες οι οποίες προβλέπονται στη συνθήκη για την έκδοση της παρούσας απόφασης είναι εκείνες οι οποίες καθορίζονται στο άρθρο 235,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Κοινότητα χορηγεί στην Αλβανία μακροπρόθεσμο δάνειο ανώτατου ποσού 20 εκατομμυρίων ευρώ σε κεφάλαιο, για διάρκεια που δεν θα υπερβαίνει τα δεκαπέντε έτη με περίοδο χάριτος δέκα ετών ώστε να διασφαλίσει τη βιωσιμότητα του ισοζυγίου πληρωμών και να ενισχύσει τα συναλλαγματικά της αποθέματα.

2. Για το σκοπό αυτό, η Επιτροπή εξουσιοδοτείται να δανειστεί, εξ ονόματος της Κοινότητας, τους απαραίτητους πόρους, που θα διατεθούν στην Αλβανία με τη μορφή δανείου.

3. Το δάνειο της παραγράφου 2 διαχειρίζεται η Επιτροπή σε στενή συνεργασία με την οικονομική και δημοσιονομική επιτροπή και κατά τρόπο συνεπή με τις συμφωνίες που έχουν συναφθεί μεταξύ του ΔΝΤ και της Αλβανίας.

Άρθρο 2

1. Η Επιτροπή εξουσιοδοτείται να διαπραγματευτεί με τις αρχές της Αλβανίας, μετά από διαβούλευση με την οικονομική και δημοσιονομική επιτροπή, τους όρους οικονομικής και θεσμικής πολιτικής που θα συνοδεύουν το δάνειο. Οι όροι αυτοί θα πρέπει να συμβιβάζονται με τις συμφωνίες που αναφέρονται στο άρθρο 1 παράγραφος 3.

2. Η Επιτροπή ελέγχει περιοδικά, σε συνεργασία με την οικονομική και δημοσιονομική επιτροπή και κατόπιν συντονισμού με το ΔΝΤ, ότι η οικονομική και θεσμική πολιτική της Αλβανίας είναι σύμφωνη με τους σκοπούς της μακροοικονομικής χρηματοδοτικής συνδρομής και ότι τηρούνται οι όροι οι οποίοι τη συνοδεύουν.

Άρθρο 3

1. Η μακροοικονομική χρηματοδοτική συνδρομή χορηγείται στην Αλβανία σε δύο δόσεις.

2. Με την επιφύλαξη του άρθρου 2, η εκταμίευση της πρώτης δόσης πραγματοποιείται μετά την επιτυχή ενδιάμεση επανεξέταση του πρώτου έτους του προγράμματος που στηρίζεται από διευκόλυνση διαρθρωτικής προσαρμογής τριών ετών, η οποία συμφωνήθηκε μεταξύ του ΔΝΤ και της Αλβανίας.

3. Με την επιφύλαξη του άρθρου 2, η εκταμίευση της δεύτερης δόσης θα πραγματοποιηθεί εφόσον συνεχίσει να διαπιστώνεται ικανοποιητική πρόοδος στην εφαρμογή του προγράμματος που εκτελείται στο πλαίσιο της ΕΔΔΠ και το νωρίτερο ένα τρίμηνο μετά την καταβολή της πρώτης δόσης.

4. Τα κεφάλαια καταβάλλονται στην Κεντρική Τράπεζα της Αλβανίας.

Άρθρο 4

1. Οι δανειοληπτικές και δανειοδοτικές πράξεις που αναφέρονται στο άρθρο 1 πραγματοποιούνται με την ίδια τοκοφόρο ημερομηνία και δεν συνεπάγονται για την Κοινότητα ούτε μετατροπή προθεσμίας ούτε συναλλαγματικό κίνδυνο ούτε κίνδυνο επιτοκίου ούτε άλλον εμπορικό κίνδυνο.

2. Η Επιτροπή λαμβάνει τα απαραίτητα μέτρα, αν το επιθυμεί η Αλβανία, ώστε να περιληφθεί στους όρους του δανείου, και να δύναται να εφαρμοσθεί, ρήτρα πρόωρης αποπληρωμής.

3. Κατόπιν αίτησης της Αλβανίας, και αν η συγκυρία επιτρέπει μείωση του επιτοκείου του δανείου, η Επιτροπή μπορεί να αναχρηματοδοτήσει το σύνολο ή μέρος των αρχικών της δανείων ή να προσαρμόσει τους αντίστοιχους χρηματοδοτικούς όρους. Αυτές οι πράξεις αναχρηματοδότησης ή προσαρμογής πραγματοποιούνται υπό τους όρους που αναφέρονται στην παράγραφο 1 και δεν έχουν ως αποτέλεσμα επιμήκυνση της μέσης διάρκειας των εν λόγω δανείων ή την αύξηση του ποσού, εκφρασμένου στην τρέχουσα συναλλαγματική ισοτιμία, του οφειλόμενου κεφαλαίου κατά την ημερομηνία της αναχρηματοδότησης ή προσαρμογής.

4. Όλα τα συναφή έξοδα της Κοινότητας για τη σύναψη και την εκτέλεση της πράξης που προβλέπεται από την παρούσα απόφαση βαρύνουν την Αλβανία.

5. Η οικονομική και δημοσιονομική επιτροπή ενημερώνεται για τις πράξεις που περιγράφονται στις παραγράφους 2 και 3 τουλάχιστον μία φορά το χρόνο.

Άρθρο 5

Η Επιτροπή υποβάλλει τουλάχιστον μία φορά τον χρόνο έκθεση στο Ευρωπαϊκό Κοινοβούλιο και το Συμβούλιο, που περιλαμβάνει αξιολόγηση σχετικά με την εφαρμογή της παρούσας απόφασης.

Λουξεμβούργο, 22 Απριλίου 1999.

Για το Συμβούλιο

Ο Πρόεδρος

W. MÜLLER

(1) ΕΕ C 302 της 1.10.1998, σ. 5.

(2) Γνώμη που εδόθη στις 12 Φεβρουαρίου 1999 (δεν έχει ακόμα δημοσιευθεί στην Επίσημη Εφημερίδα).